<classify> Uongozi wa Kimondo umesema Muro amekuwa akitumia kauli mbaya na za udhalilishaji pale anapojaribu kutetea hoja ya Yanga kumsajili mchezaji Geofrey Mwashiuya, usajili ambao umeleta mvutano mkubwa baina ya timu hizo mbili.Uongozi huo umetaja kauli zilizotamkwa na Muro kupitia vyombo vya habari kuwa ni pamoja na kumwita mkurugenzi wa timu hiyo, Eliki Ambakisye kuwa mchawi, mhuni na mtu aliyejipachika nafasi ya ukurugenzi.Katika kikao cha viongozi wa Kimondo na wanahabari mkoani Mbeya kilichofanyika jana Julai 3 kwenye ofisi za Chama cha Soka mkoa wa Mbeya Mrefa, Ambakisye alisema wanazo nyaraka mbalimbali zikiwemo sauti za mahojiano zinazoelezea Muro kutumia nafasi yake vibaya kwa kutamka maneno ya kashfa dhidi yake.Alisema baada ya kuwasiliana na mwanasheria wa kujitegemea Sambwee Shitambala, wametoa siku saba kwa uongozi wa Yanga kuomba radhi juu ya matamshi hayo iwapo wanakubali kuwa kilichofanyika ni nje ya kanuni za kimichezo na iwapo watakaidi hatua zaidi zitachukuliwa.Tumeamua kutoa siku saba, na siku hizo saba zinaanza hii leo baada ya sisi kutoa tamko hapa. Kwa kuwa baadhi ya kauli kama ile ya uchawi haipo kisoka naamini hainizuii kuchukua hatua za kwenda mahakamani kama ilivyo kwa makosa mengine ya kimichezo nitawasiliana na kushauriana na viongozi wengine wa timu na pia mwanasheria kuona hatua zaidi za kuchukua, alisema Ambakisye.Akizungumzia suala la mchezaji Mwashiuya alisema klabu ya Kimondo inaamini kuwa ni mchezaji wake halali na ataendelea kutumika ndani ya klabu hiyo mpaka pale mkataba wake wa miaka minne utakapomalizika.Aliionya timu ya Yanga kutomtumia mchezaji huyo katika michuano yoyote ile akisema iwapo watafanya hivyo hatua stahiki zitachukuliwa ikiwemo kuwasilisha ushahidi wa usajili wa mchezaji huyo.Katibu Mkuu wa Yanga, Dk Jonas Tibohora alikiri kauli anazotoa Muro sio nzuri, ambapo aliwataka watu wa soka kuwa na kauli za busara na kumtaka Ambakisye kama anaona amedhalilishwa aende mahakamani kumshitaki Muro na sio Yanga.Akizungumzia mchezaji huyo anayelalamikiwa na Kimondo, Tibohora alisema kuwa, ni mchezaji wao halali kwani wamefuata taratibu zote na hilo hawana wasiwasi nalo.  <topic>: michezo 